Urmareste Modifică dimensiunea fontului: Play

Bucureşti, 6 sep /Agerpres/ - 30% dintre români şi-au pierdut toţi dinţii naturali, de trei ori mai mult faţă de media europeană, de 10%, arată un studiu comparativ al Asociaţiei Dental Office Managers.



Cercetarea arată o preocupare tot mai mare a românilor faţă de tratamentele cu implanturi dentare, numărul celor care le accesează fiind de trei ori mai mare, în prezent, faţă de acum 5 ani.



Dacă în perioada 2008-2012 31% din pacienţii care s-au prezentat la medicul dentist au solicitat tratamente cu implant dentar şi au fost realizate 1.300 de astfel de tratamente, în intervalul 2013-2017 68% dintre pacienţii care s-au prezentat la medicul stomatolog au solicitat tratamente cu implant dentar şi au fost realizate 3.900 de astfel de proceduri.



În cadrul studiului au fost analizaţi 18.000 de pacienţi, bărbaţi şi femei, care locuiesc în mediul urban (în proporţie de 90%), de-a lungul a două perioade comparative de 5 ani, 2008-2012 şi 2013-2017 (sfârşitul lunii iulie). Scopul studiului a fost acela de a măsura impactul numeroaselor campanii de informare şi educare a populaţiei cu privire la importanţa alegerii tratamentelor cu implant dentar. AGERPRES/(AS-autor: Roberto Stan, editor: Mihai Simionescu)